Glen Riddersholm vil gerne forlænge sin kontrakt med AGF, så han har længere tid til at bygge klubben op.

Glen Riddersholm blev ansat i AGF i december sidste år, og han er allerede nået til et punkt, hvor han er åben for at forlænge sin kontrakt med klubben, som lige nu løber til sommeren 2018, så han har længere tid til at arbejde med holdet. Det fortæller han til Jyllands-Posten.

- Jeg var i FC Midtjylland med til at flytte et hold fra en 8. plads til et dansk mesterskab. Det tog os fire hele sæsoner. Alle sæsonerne var ikke præget af kontinuitet og ro. Her i AGF er vi godt i gang, og det er klart, at hvis jeg fortsat skal være en del af rejsen, så skal jeg forlænge min kontrakt, siger han til jp.dk og fortsætter.

- For det kommer ikke bare til at ske de to næste år, at vi sådan lige når alle vores mål. Men jeg synes også, at AGF er så spændende et sted, at jeg nyder hver eneste dag. Jeg er rigtig glad for, at jeg sagde ja, og jeg har ikke fortrudt et eneste sekund, siger Glen Riddersholm.

AGF spiller mandag aften mod FC Nordsjælland, hvor holdet skal forsøge at rejse sig efter fem runder uden sejr.

KØB BILLETTER TIL AGF's KOMMENDE HJEMMEKAMPE HER!